ፕሬዝደንት ሣህለ ወርቅ ዘውዴ ወደ ካናዳ ተጓዙ
ፕሬዝደንት ሣህለ ወርቅ ዘውዴ ወደ ካናዳ አቅንተዋል፡፡የጉዟቸው ምክንያት ደግሞ በሚቀጥለው ሰኞ በቫንኮቨር ካናዳ በሚጀመረው ውመን ዴሊቨር 2019 ኮንፈረንስ ላይ ለመሳተፍ እንደሆነም ተጠቁሟል፡፡
በስርዐተ ጾታ እኩልነት ፣ ሰብዐዊ መብት እና የጤና ጉዳዮች ላይ በመምከር የአለም ትልቁ መድረክ እየሆነ እንደመጣ የሚነገርለት ይህ ኮንፈረንስ የሀገራት እና የመንግስታት መሪዎች ፣ምሁራን እና የለውጥ ሀይል የሆኑ አካላትን ጨምሮ ከ8ሺህ በላይ ተሳታፊዎችን በቫንኮቨር የስብሰባ አዳራሽ በአንድ ላይ ያሰባስባል ተብሎ ይጠበቃል ።የዘንድሮው ኮንፈረንስ በተለያየ ደረጃ ያለን የመፈጸም ወይንም የማስተግበሪያ አቅምን በመጠቀም በግለሰብ፣ በመዋቅር እና በንቅናቄ ደረጃዎች ለውጥ ማምጣት ወይንም ልዩነት መፍጠር በሚቻልባቸው እድሎች ላይ ትኩረት ሰጥቶ ይመክራል።
ፕሬዝደንት ሣህለ ወርቅ ዘውዴ ከኮንፈረንሱ ጎን ለጎን ከካናዳው ጠቅላይ ሚኒስትር ጀስቲን ትሩዶ እንዲሁም ከተለያዩ እንግዶች ጋር ተገናኝተው ይነጋገራሉ ተብሎ ይጠበቃል።/የፕሬዚዳንት ጽ/ቤት/